คาดทองปลายปีแตะ2พันเหรียญ/ออนซ์
วายแอลจี เชื่อราคาทองพุ่งต่อเนื่อง คาดปลายปีทำสถิติ 2,000-2,100 เหรียญสหรัฐ/ออนซ์
23 ส.ค. 2554

วายแอลจี เชื่อราคาทองพุ่งต่อเนื่อง คาดปลายปีทำสถิติ 2,000-2,100 เหรียญสหรัฐ/ออนซ์ 
น.ส.ฐิภา นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน แอนด์ ฟิวเจอร์ส เปิดเผยว่า วายแอลจีได้มีการปรับเป้าหมายราคาทองคำใหม่ โดยประเมินปลายปีไว้ที่ 2,000-2,100เหรียญสหรัฐต่อออนซ์ หรือประมาณ 28,000-30,000 บาทต่อบาททองคำ เนื่องจากทิศทางราคาทองคำทั้งในตลาดโลกและภายในประเทศยังเดินหน้าปรับตัวเพิ่มขึ้นทำสถิติใหม่อย่างต่อเนื่อง จากแรงกดดันความกังวลต่อเศรษฐกิจสหรัฐอเมริกาและวิกฤตหนี้สาธารณะที่มีแนวโน้มว่าจะลุกลามในยุโรป ผนวกกับการคาดหวังของนักลงทุนว่า เบน เบอร์นันเก้ ประธานธนาคารกลางสหรัฐ(เฟด)จะส่งสัญญาณใช้มาตรการกระตุ้นเศรษฐกิจครั้งใหม่ หลังจากเศรษฐกิจสหรัฐชะลอตัวลงฯ อย่างมากในช่วงที่ผ่านมา ซึ่งนักลงทุนต่างทราบดีว่าหากมีการกล่าวถึงมาตรการกระตุ้นเศรษฐกิจของเฟด ราคาทองคำมักจะทะยานขึ้นอย่างมาก 
ในส่วนของวายแอลจีเชื่อว่าอาจจะยังเร็วเกินไปที่เฟดจะตัดสินใจใช้มาตรการกระตุ้นเศรษฐกิจในลักษณะเก่าคือมาตรการผ่อนคลายเชิงปริมาณ หรือ QE เพราะอย่างน้อยที่สุดคงต้องมีการทบทวนกันถึงเหตุผลที่ว่าทำไมมาตรการที่ผ่านมาถึงไม่สามารถที่จะกระตุ้นเศรษฐกิจสหรัฐได้อย่างมีนัยสำคัญ 
แต่อย่างไรก็ตามตลาดทองคำจะฉวยเอาประเด็นการคาดการณ์เรื่องการออกมาตรการกระตุ้นเศรษฐกิจในรอบนี้เข้ามาเก็งกำไรในตลาด ทำให้วายแอลจีต้องเตือนให้นักลงทุนใช้ความระมัดระวังในการลงทุนเพราะการปรับตัวขึ้นจากการคาดการณ์ของกระแสข่าว ทำให้ราคาพร้อมปรับตัวลงจากแรงเทขายทำกำไรได้ตลอดเวลาเมื่อสถานการณ์เปลี่ยนแปลง 
น.ส.ฐิภา กล่าวว่า สำหรับกลยุทธ์การลงทุน แนะนำให้นักลงทุนระยะยาวชะลอการซื้อเพื่อรอการปรับฐานลงก่อนที่จะเข้าสะสมอีกครั้ง ในขณะที่นักลงทุนระยะสั้นเองนั้นสามารถซื้อเก็งกำไรในระยะสั้น โดยต้องไม่ลืมการตั้งจุดตัดขาดทุนเพื่อป้องกันความเสี่ยงหากราคาไม่เป็นไปตามคาด
นอกจากนี้นักลงทุนยังต้องติดตามถ้อยแถลงของประธานเฟดในการประชุมธนาคารกลางชาติต่างๆ ที่ Jackson Hole ในสัปดาห์นี้ รวมถึงการรายงานตัวเลขเศรษฐกิจสหรัฐฯ อย่างใกล้ชิด  ซึ่งนักวิเคราะห์ส่วนใหญ่คาดว่าในการประมาณการตัวเลขเติบโตทางเศรษฐกิจหรือจีดีพีไตรมาส 2 ครั้งที่ 2 ของสหรัฐซึ่งจะมีขึ้นในคืนวันศุกร์ที่ 26 ส.ค.นั้น จีดีพีจะขยายตัวเพียง 1.2% เนื่องมาจากผลกระทบของอัตราว่างงานที่ยังอยู่ในระดับที่สูงมาก และผู้บริโภคสหรัฐเริ่มลดการใช้จ่าย